Period: Old Babylonian
Genre: Literary
Transliteration:
<SURFACE>
lugal-me-en šag₄-ta ur-saŋ-me-en
{d}šul-gi-me-en ba-tu-ud-de₃-en-na-ta nitah kalag-ga-me-en
piriŋ igi huš ušumgal-e tud-da-me-en
lugal an ub-da 4(diš)-ba-me-en
na-gada sipad saŋ gig₂-ga-me-en
nir-ŋal₂ diŋir kur-kur-ra-me-en
dumu u₃-tud-da {d}nin-sumun₂-kam-me-en
šag₄-ge pad₃-da an kug-ga-me-en
lu₂ nam tar-ra {d}en-lil₂-la₂-me-en
{d}šul-gi ki aŋ₂ {d}nin-lil₂-la₂-me-en
mi₂ zid dug₄-ga {d}nin-tur₅-ra-me-en
ŋeštug₂ šum₂-ma {d}en-ki-kam-me-en
lugal kalag-ga {d}nanna-a-me-en
piriŋ ka du₈-a {d}utu-u₃-me-en
{d}šul-gi hi-li-a pad₃-da {d}inana-me-en
anše-ŋir₂-nun-na kaskal-e du₇-u₃-me-en
anše-kur-ra har-ra-an-na kun sud-sud-me-en
dur₃ {d}šakkan₂-na kaš₄-e kiŋ₂-ŋa₂-me-en anše {d}šakkan₂ kaš₄-e ki aŋ₂-me-en
dub-sar gal-zu {d}nisaba-kam-me-en
nam-ur-saŋ-ŋu₁₀-gin₇ nam-kalag-ga-ŋu₁₀-gin₇...
ŋeštug₂-ŋa₂ šu hu-mu-ni-du₇-am₃
inim gen₆-na-bi ha-ma-da-sa₂-am₃
niŋ₂-si-sa₂-e ki ha-ba-aŋ₂-ŋa₂-am₃
niŋ₂-erim₂-e ki la-ba-ra-aŋ₂-ŋa₂-am₃
inim niŋ₂-erim₂ dug₄-ga hul ha-ba-ra-gig-ga-am₃
{d}šul-gi-me-en lugal kalag-ga saŋ-bi-še₃ e₃-a-me-en
a₂-nun-ŋal₂ zag-še-ni-še₃ hul₂-la i₃-me-en-na-ke₄-eš
ŋiri₃ hu-mu-gur kaskal kalam-ma-ke₄ si he₂-mi-sa₂-sa₂
danna hu-mu-gen₆ e₂ gal-la he₂-bi₂-du₃
zag-ba {ŋiš}kiri₆ he₂-bi₂-gub ki ni₂ dub₂-bu he₂-bi₂-ŋar he₂-bi₂-ib₂-du₃
zag-ba <unk> bi ki ri-ib du he₂-bi-ŋal₂
ki-bi lu₂ zu-a he₂-em-mi-tuš
sig-ta du igi-nim-ta du-e
a₂ sed₄-bi-še₃ ni₂ he₂-eb-ši-te-en-te-en
nitah har-ra-an-na du kaskal-e ŋi₆ ba-an-da-sa₂-a
iri du₃-a-gin₇ zi-ni ha-ba-ši-in-tum₃
mu-ŋu₁₀ ud ul-le₂-a-aš ŋa₂-ŋa₂-de₃ ka-ta nu-šub-bu-de₃
ar₂-ŋu₁₀ kalam-ma ak-ak-de₃ barag₂-barag₂-e-de₃
ka tar-ŋu₁₀ kur-kur-ra si-il-le-de₃
dub₃-tuku-me-en usu-ŋu₁₀ ib₂-zig₃-ge kaš₄-e kab₂ di-de₃
nibru{ki}ta šeg₁₂ urim₂{ki}ma-še₃
danna 1(diš)-gin₇ šu ni₁₀-ni₁₀-da šag₄-ŋu₁₀ ha-ma-ab-dug₄
piriŋ nam-šul-bi-ta nu-kuš₂-u₃ ne₃-ba gub-ba-me-en
{tug₂}niŋ₂-lam₂ ban₃-da ib₂-ŋa₂ ba-du₃
tum₁₂{mušen} nir <unk> sumur-bi dal-la-gin₇ a₂-ŋu₁₀ hu-mu-sud-sud
anzud{mušen} kur-bi-še₃ igi il₂-la-gin₇ dub₃-ŋu₁₀ hu-mu-bad-bad
iri ma-da ki ŋar-ŋar-ra-ŋu₁₀ ha-ma-sug₂-sug₂-ge-eš-am₃
uŋ₃ saŋ gig₂-ga u₈-gin₇ lu-a u₆ dug₃ ha-ma-ab-dug₄
maš₂ hur-saŋ-ŋa₂ ki-ur₃-bi-še₃ hub₂ sar-sar-re-gin₇
{d}utu a₂-dam-ma ud daŋal-la
e₂-kiš-nu-ŋal₂-še₃ ha-ba-kur₉-re-en
e₂ {d}suen-na tur₃ i₃ gal-gal-la he₂-ŋal₂-la he₂-bi₂-du₈
gud ha-ba-ni-gaz udu ha-ba-ni-šar₂ ha-ba-ni-šum
šem₅ a₂-la₂-e šeg₁₁ ha-ba-gi₄
tigi niŋ₂ dug₃-ge si ha-ba-ni-sa₂ balaŋ di <unk>...
{d}šul-gi lu₂ niŋ₂ lu-lu-me-en ninda ŋiš ha-ba-ni-tag
piriŋ-gin₇ <unk> ta ni₂ il₂-la-ŋu₁₀-ne
e₂-gal-mah {d}nin-e₂-gal-la-ka-kam
dub₃ he₂-ni-dub₂ a zal-le he₂-ni-tu₅
dub₃ he₂-ni-gam ninda hu-mu-ni-gu₇
{d}nin-immaₓ(|LAGAB×IGI@g|){mušen} sur₂-du₃{mušen}gin₇ ha-ba-zig₃-ge-en {d}nin-ninna₂{mušen}
nibru{ki}še₃ a-la-ŋa₂ ha-ba-gur-re-en
ud-bi-a ud-de₃ gu₃ he₂-eb-be₂ mar-uru₅ he₂-ni₁₀-ni₁₀
{tum₉}mir mir-ra {tum₉}u₁₈-lu murum-bi ni₂-bi-a hu-mu-un-ša₄
nim ŋir₂-ŋir₂ tum₉ 7(diš)-bi-ta an-na teš₂ he₂-ni-gu₇
ud te-eš dug₄-ga ki he₂-em-tuku₄-tuku₄
{d}iškur-re an niŋ₂-daŋal-la-ba gu₃ hu-mu-ni-dub₂-dub₂
im an-na-ke₄ a ki-ta gu₂ he₂-em-ma-da-ab-la₂...an-na-da...saŋ...
na₄ tur-tur-bi na₄ gal-gal-bi
murgu-ŋa₂ dub-dab he₂-em-mi-ib-za bu-ud-ba-ad
lugal-me-en ni₂ ba-ra-ba-da-te su ba-ra-ba-da-zig₃
piriŋ ban₃-da-gin₇ gur₅-ru-uš hu-mu-bur₂-bur₂
anše edin-na-gin₇ hub₂-ŋa₂ hu-mu-šu₂-šu₂
šag₄ la-la-ŋal₂-la-ŋu₁₀ kaš₄ hu-mu-ni-gun₃-gun₃
dur₃ dili du-gin₇ im₂-ma-ŋu₁₀-ne
{d}utu e₂-a-ni-še₃ igi i₃-ŋa₂-ŋa₂-de₃
kaskal <unk> danna-am₃ šu hu-mu-ni₁₀-ni₁₀
saŋ-ur-saŋ-ŋu₁₀-ne igi hu-mu-un-du₈-uš-am₃...lu-a...a-lal₃...he-mi-il₂
ud 1(diš)-a nibru{ki} urim₂{ki}ma eš₃-eš₃-bi hu-mu-ak
šeš gu₅-li-ŋu₁₀ šul {d}utu-am₃
e₂-gal an-ne₂ ki ŋar-ra-am₃ kaš hu-mu-un-di-ni-naŋ
nar-ŋu₁₀ tigi 7(diš)-e šir₃-re-eš ha-ma-an-ne-eš
nitalam-ŋu₁₀ ki-sikil {d}inana nin hi-li an ki-a
gu₇ naŋ-bi-a hu-mu-da-an-tuš-am₃
ni₂-ŋu₁₀ silim-eš₂-am₃ ba-ra-ab-dug₄
igi il₂-la-ŋa₂ he₂-eb-ŋen-ne-en
šag₄-ge guru₇-ŋa₂ an-ta he₂-eb-gi₄
inim-inim-ma im-sar-ra-ŋu₁₀
zi a-a-ŋu₁₀ kug {d}lugal-ban₃-da
{d}nanna lugal an ki-ke₄
...
me...na-e-a-ed₃-de₃
...ud ul-le-a-še₃
lugal...ŋe₂₆-gin₇-nam uŋ₃-e ba-ra-ŋal₂-la
an-ne₂ aga zid mah saŋ-ŋa₂ he₂-em-mi-in-gen₆ kug-sig₁₇ kug-zig₃ kug
e₂-kur za-gin₃-na {ŋiš}ŋidru ha-ba-dab₅-ba
barag babbar-ra {ŋiš}gu-za suhuš gen₆-na saŋ an-še₃ ha-ba-il₂
nam-lugal-la a₂ hu-mu-ni-mah
kur hu-mu-gam-gam kalam hu-mu-ge-en-ge-en
an ub-da 4(diš) uŋ₃ saŋ sig₁₀-ga-a-ba mu-ŋu₁₀ he₂-em-mi-sa₄
šir₃ kug-ŋa₂ hu-mu-un-e-ne
nam-mah-ŋu₁₀ hu-mu-ni-pad₃-de₃-ne
a₂ mah lugal-la-kam mi₂ dug₄-ga
{d}suen-e e₂-kiš-nu-ŋal₂-ta
nam-ur-saŋ nam-kalag-ga nam-til₃ niŋ₂ dug₃ saŋ-e-eš rig₇-ga
a₂ mah šum₂-ma {d}nu-nam-nir-ra
{d}šul-gi kur gul-gul kalam ge-en-ge-en
išib an ki-a gaba-ri nu-tuku
{d}šul-gi dumu nir-ŋal₂ an-na-ke₄ mi₂ dug₄-ga
{d}nisaba za₃-mi₂
{d}šul-gi dumu nir-ŋal₂ an-na za₃-mi₂

Cuneiform:
<SURFACE>
𒈗𒈨𒂗𒊮𒋫𒌨𒊕𒈨𒂗
𒀭𒂄𒄀𒈨𒂗𒁀𒌅𒌓𒉈𒂗𒈾𒋫𒍑𒆗𒂵𒈨𒂗
𒊊𒅆𒍽𒃲𒁔𒂊𒌅𒁕𒈨𒂗
𒈗𒀭𒌒𒁕𒐉𒁀𒈨𒂗
𒈾𒃰𒉺𒇻𒊕𒈪𒂵𒈨𒂗
𒉪𒅅𒀭𒆳𒆳𒊏𒈨𒂗
𒌉𒅇𒌅𒁕𒀭𒎏𒄢𒄰𒈨𒂗
𒊮𒄀𒅆𒊒𒁕𒀭𒆬𒂵𒈨𒂗
𒇽𒉆𒋻𒊏𒀭𒂗𒆤𒇲𒈨𒂗
𒀭𒂄𒄀𒆠𒉘𒀭𒎏𒆤𒇲𒈨𒂗
𒊩𒍣𒅗𒂵𒀭𒎏𒌅𒊏𒈨𒂗
𒄑𒌆𒉿𒋧𒈠𒀭𒂗𒆠𒄰𒈨𒂗
𒈗𒆗𒂵𒀭𒋀𒆠𒀀𒈨𒂗
𒊊𒅗𒂃𒀀𒀭𒌓𒅇𒈨𒂗
𒀭𒂄𒄀𒄭𒇷𒀀𒅆𒊒𒁕𒀭𒈹𒈨𒂗
𒀲𒄈𒉣𒈾𒆜𒂊𒌌𒅇𒈨𒂗
𒀲𒆳𒊏𒄯𒊏𒀭𒈾𒆲𒋤𒋤𒈨𒂗
𒀲𒀴𒀭𒄊𒈾𒁽𒂊𒆥𒂷𒈨𒂗𒀲𒀭𒄊𒁽𒂊𒆠𒉘𒈨𒂗
𒁾𒊬𒃲𒍪𒀭𒊺𒉀𒄰𒈨𒂗
𒉆𒌨𒊕𒈬𒁶𒉆𒆗𒂵𒈬𒁶...
𒄑𒌆𒉿𒂷𒋗𒄷𒈬𒉌𒌌𒀀𒀭
𒅗𒄀𒈾𒁉𒄩𒈠𒁕𒁲𒀀𒀭
𒃻𒋛𒁲𒂊𒆠𒄩𒁀𒉘𒂷𒀀𒀭
𒃻𒉈𒊒𒂊𒆠𒆷𒁀𒊏𒉘𒂷𒀀𒀭
𒅗𒃻𒉈𒊒𒅗𒂵𒅆𒌨𒄩𒁀𒊏𒍼𒂵𒀀𒀭
𒀭𒂄𒄀𒈨𒂗𒈗𒆗𒂵𒊕𒁉𒂠𒌓𒁺𒀀𒈨𒂗
𒀉𒉣𒅅𒍠𒊺𒉌𒂠𒄾𒆷𒉌𒈨𒂗𒈾𒆤𒌍
𒄊𒄷𒈬𒄥𒆜𒌧𒈠𒆤𒋛𒃶𒈪𒁲𒁲
𒆜𒁍𒄷𒈬𒄀𒂍𒃲𒆷𒃶𒉈𒆕
𒍠𒁀𒄑𒊬𒃶𒉈𒁺𒆠𒉎𒂀𒁍𒃶𒉈𒃻𒃶𒉈𒌈𒆕
𒍠𒁀<unk>𒁉𒆠𒊑𒅁𒁺𒃶𒁉𒅅
𒆠𒁉𒇽𒍪𒀀𒃶𒅎𒈪𒆪
𒋝𒋫𒁺𒅆𒉏𒋫𒁺𒂊
𒀉𒈹𒁲𒁉𒂠𒉎𒃶𒅁𒅆𒋼𒂗𒋼𒂗
𒍑𒄯𒊏𒀭𒈾𒁺𒆜𒂊𒈪𒁀𒀭𒁕𒁲𒀀
𒌷𒆕𒀀𒁶𒍣𒉌𒄩𒁀𒅆𒅔𒉐
𒈬𒈬𒌓𒌌𒉌𒀀𒀸𒂷𒂷𒉈𒅗𒋫𒉡𒊒𒁍𒉈
𒌒𒈬𒌧𒈠𒀝𒀝𒉈𒁖𒁖𒂊𒉈
𒅗𒋻𒈬𒆳𒆳𒊏𒋛𒅋𒇷𒉈
𒄭𒌇𒈨𒂗𒀉𒆗𒈬𒌈𒍣𒄀𒁽𒂊𒅘𒁲𒉈
𒂗𒆤𒆠𒋫𒋞𒋀𒀕𒆠𒈠𒂠
𒆜𒁍𒁹𒁶𒋗𒆸𒆸𒁕𒊮𒈬𒄩𒈠𒀊𒅗
𒊊𒉆𒂄𒁉𒋫𒉡𒊨𒅇𒊊𒁀𒁺𒁀𒈨𒂗
𒌆𒃻𒉈𒌉𒁕𒌈𒂷𒁀𒆕
𒌅𒄷𒉪<unk>𒊨𒁉𒊑𒆷𒁶𒀉𒈬𒄷𒈬𒋤𒋤
𒀭𒅎𒂂𒄷𒆳𒁉𒂠𒅆𒅍𒆷𒁶𒄭𒈬𒄷𒈬𒁁𒁁
𒌷𒈠𒁕𒆠𒃻𒃻𒊏𒈬𒄩𒈠𒁻𒁻𒄀𒌍𒀀𒀭
𒌧𒊕𒈪𒂵𒇇𒁶𒇻𒀀𒅆𒂍𒄭𒄩𒈠𒀊𒅗
𒈧𒄯𒊕𒂷𒆠𒃡𒁉𒂠𒄸𒊬𒊬𒊑𒁶
𒀭𒌓𒀉𒁮𒈠𒌓𒂼𒆷
𒂍𒆧𒉡𒅅𒂠𒄩𒁀𒆭𒊑𒂗
𒂍𒀭𒂗𒍪𒈾𒉣𒇬𒉌𒃲𒃲𒆷𒃶𒅅𒆷𒃶𒉈𒂃
𒄞𒄩𒁀𒉌𒄤𒇻𒄩𒁀𒉌𒊹𒄩𒁀𒉌𒋳
𒀘𒀉𒇲𒂊𒅝𒄩𒁀𒄄
𒁆𒈜𒃻𒄭𒄀𒋛𒄩𒁀𒉌𒁲𒁆𒁲<unk>...
𒀭𒂄𒄀𒇽𒃻𒇻𒇻𒈨𒂗𒃻𒄑𒄩𒁀𒉌𒋳
𒊊𒁶<unk>𒋫𒉎𒅍𒆷𒈬𒉈
𒂍𒃲𒈤𒀭𒎏𒂍𒃲𒆷𒅗𒄰
𒄭𒃶𒉌𒂀𒀀𒉌𒇷𒃶𒉌𒋗𒉀
𒄭𒃶𒉌𒃵𒃻𒄷𒈬𒉌𒅥
𒀭𒎏𒇋𒄷𒊨𒆕𒄷𒁶𒄩𒁀𒍣𒄀𒂗𒀭𒎏𒇧𒄷
𒂗𒆤𒆠𒂠𒀀𒆷𒂷𒄩𒁀𒄥𒊑𒂗
𒌓𒁉𒀀𒌓𒉈𒅗𒃶𒅁𒁉𒈥𒋽𒃶𒆸𒆸
𒅎𒂇𒂇𒊏𒅎𒍇𒇻𒄯𒁉𒉎𒁉𒀀𒄷𒈬𒌧𒁺
𒉏𒄈𒄈𒅎𒐌𒁉𒋫𒀭𒈾𒌨𒃶𒉌𒅥
𒌓𒋼𒌍𒅗𒂵𒆠𒃶𒅎𒇧𒇧
𒀭𒅎𒊑𒀭𒃻𒂼𒆷𒁀𒅗𒄷𒈬𒉌𒂀𒂀
𒅎𒀭𒈾𒆤𒀀𒆠𒋫𒄘𒃶𒅎𒈠𒁕𒀊𒇲...𒀭𒈾𒁕...𒊕...
𒎎𒌉𒌉𒁉𒎎𒃲𒃲𒁉
𒋞𒂷𒁾𒁳𒃶𒅎𒈪𒅁𒍝𒁍𒌓𒁀𒀜
𒈗𒈨𒂗𒉎𒁀𒊏𒁀𒁕𒋼𒋢𒁀𒊏𒁀𒁕𒍣
𒊊𒌉𒁕𒁶𒍀𒊒𒍑𒄷𒈬𒁔𒁔
𒀲𒂔𒈾𒁶𒄸𒂷𒄷𒈬𒋙𒋙
𒊮𒆷𒆷𒅅𒆷𒈬𒁽𒄷𒈬𒉌𒁯𒁯
𒀲𒀴𒀸𒁺𒁶𒁽𒈠𒈬𒉈
𒀭𒌓𒂍𒀀𒉌𒂠𒅆𒉌𒂷𒂷𒉈
𒆜<unk>𒆜𒁍𒀀𒀭𒋗𒄷𒈬𒆸𒆸
𒊕𒌨𒊕𒈬𒉈𒅆𒄷𒈬𒌧𒂃𒍑𒀀𒀭...𒇻𒀀...𒀀𒋭...𒄭𒈪𒅍
𒌓𒁹𒀀𒂗𒆤𒆠𒋀𒀕𒆠𒈠𒀊𒀊𒁉𒄷𒈬𒀝
𒋀𒆪𒇷𒈬𒂄𒀭𒌓𒀀𒀭
𒂍𒃲𒀭𒉌𒆠𒃻𒊏𒀀𒀭𒁉𒄷𒈬𒌧𒁲𒉌𒅘
𒈜𒈬𒁆𒈜𒐌𒂊𒂡𒊑𒌍𒄩𒈠𒀭𒉈𒌍
𒊩𒍑𒁮𒈬𒆠𒂖𒀭𒈹𒎏𒄭𒇷𒀭𒆠𒀀
𒅥𒅘𒁉𒀀𒄷𒈬𒁕𒀭𒆪𒀀𒀭
𒉎𒈬𒁲𒂠𒀀𒀭𒁀𒊏𒀊𒅗
𒅆𒅍𒆷𒂷𒃶𒅁𒁺𒉈𒂗
𒊮𒄀𒄦𒂷𒀭𒋫𒃶𒅁𒄄
𒅗𒅗𒈠𒅎𒊬𒊏𒈬
𒍣𒀀𒀀𒈬𒆬𒀭𒈗𒌉𒁕
𒀭𒋀𒆠𒈗𒀭𒆠𒆤
...
𒈨...𒈾𒂊𒀀𒇯𒁺𒉈
...𒌓𒌌𒇷𒀀𒂠
𒈗...𒂷𒁶𒉆𒌧𒂊𒁀𒊏𒅅𒆷
𒀭𒉌𒂇𒍣𒈤𒊕𒂷𒃶𒅎𒈪𒅔𒄀𒆬𒄀𒆬𒍣𒆬
𒂍𒆳𒍝𒆳𒈾𒄑𒉺𒄩𒁀𒆪𒁀
𒁈𒌓𒊏𒄑𒄖𒍝𒁼𒄀𒈾𒊕𒀭𒂠𒄩𒁀𒅍
𒉆𒈗𒆷𒀉𒄷𒈬𒉌𒈤
𒆳𒄷𒈬𒃵𒃵𒌧𒄷𒈬𒄀𒂗𒄀𒂗
𒀭𒌒𒁕𒐉𒌧𒊕𒋧𒂵𒀀𒁀𒈬𒈬𒃶𒅎𒈪𒄷𒈿
𒂡𒆬𒂷𒄷𒈬𒌧𒂊𒉈
𒉆𒈤𒈬𒄷𒈬𒉌𒅆𒊒𒉈𒉈
𒀉𒈤𒈗𒆷𒄰𒊩𒅗𒂵
𒀭𒂗𒍪𒂊𒂍𒆧𒉡𒅅𒋫
𒉆𒌨𒊕𒉆𒆗𒂵𒉆𒋾𒃻𒄭𒊕𒂊𒌍𒉺𒄸𒁺𒂵
𒀉𒈤𒋧𒈠𒀭𒉡𒉆𒉪𒊏
𒀭𒂄𒄀𒆳𒄢𒄢𒌧𒄀𒂗𒄀𒂗
𒈨𒀭𒆠𒀀𒃮𒊑𒉡𒌇
𒀭𒂄𒄀𒌉𒉪𒅅𒀭𒈾𒆤𒊩𒅗𒂵
𒀭𒊺𒉀𒍠𒊩
𒀭𒂄𒄀𒌉𒉪𒅅𒀭𒈾𒍠𒊩